מספר פנימי: 2011210

הכנסת העשרים

**יוזמת:**  **חברת הכנסת** **עליזה לביא**

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

 פ/4314/20

הצעת חוק העמותות (תיקון – דין אגודה שלא נרשמה), התשע"ז–2017

|  |  |  |
| --- | --- | --- |
| תיקון סעיף 60  | 1. | בחוק העמותות, התש"ם–1980[[1]](#footnote-2) (להלן – החוק העיקרי), בסעיף 60(א) – |
|  |  | (1) במקום "רשאית להגיש" יבוא "תגיש"; |
|  |  | (2) אחרי "עמותה" יבוא "או לחילופין תגיש בקשה לרשם ההקדשות להירשם כחברה לתועלת הציבור כהגדרתה בסעיף 345א(א) לחוק החברות, התשנ"ט–1999[[2]](#footnote-3), בתוך שנה מיום פרסומו של חוק העמותות (תיקון – דין אגודה שלא נרשמה), התשע"ז–2017;". |
| החלפת סעיף 62 | 2. | במקום סעיף 62 לחוק העיקרי יבוא:  |
|  |  | "אגודה שלא נרשמה  | 62. | אגודה קיימת שלא הגישה בקשה להירשם כעמותה או כחברה לתועלת הציבור לפי הוראות סעיף 60(א), בית המשפט המחוזי יורה על פירוקה ויחולו הוראות סימן ב' ו-ג' לפרק ז' אולם בית המשפט רשאי שלא להורות על פירוקה במקרים חריגים ומטעמים מיוחדים שיירשמו." |
| ביטול סעיף 67 | 3. | סעיף 67 לחוק העיקרי – בטל. |
| תיקון סעיף 68 | 4. | בסעיף 68 לחוק העיקרי, המילים "ועל אגודות שחוק זה אינו חל עליהן לפי סעיף 67" – יימחקו. |

דברי הסבר

עד לחקיקת חוק העמותות, התש"ם–1980 (להלן – חוק העמותות), שימש החוק העותמאני על האגודות משנת 1909 הבסיס המשפטי להקמתם ולהסדרתם של מוסדות שפעלו ללא כוונה לחלוקת רווחים בין חבריהם. חוק העמותות הסדיר רישומם של מוסדות וארגונים אלה כעמותות. חוק העמותות ולאחר מכן גם חוק החברות, התשנ"ט–1999, הסדירו את ניהולם וענייניהם הכספיים, ומכוחם קיימים מנגנוני פיקוח וחובות דיווח על גופים אלה.

 בית המשפט העליון קבע שלפי החוק העותמאני באגודות רבות העניינים הפנימיים "מתנהלים בעצלתיים, ללא כל סדר ומשטר ואיש הישר בעיניו יעשה" (ע"א 150/56 **בית אולפנא רבתא עיטור רבנים ירושלים** נ' **יעקב אשלג ואח'**,פ"ד יא 804, 810 (1957)). אך למרות שהחוק העותמאני לוקה בליקויים חמורים הן מבחינת מבנהו והן מבחינת הוראותיו, אינו מסדיר את ניהול האגודה והעניינים הכספיים ואף אינו מאפשר פיקוח מסודר, קבע חוק העמותות שהחוק העותמאני ימשיך לחול על ארגוני עובדים וארגוני מעבידים שנרשמו לפי החוק העותמאני, ועל אגודות אחרות שנוסדו עד שנת 1984. על ארגונים אלה לא יחול חוק העמותות והן אף לא יירשמו כעמותות. הוראה דומה חלה גם לגבי מפלגות שנרשמו לפי החוק העותמאני, אלא שהכנסת בחוק המפלגות, התשנ"ב–1992, החילה עליהן את חוק המפלגות המאפשר פיקוח על ניהול ענייניהן הכספיים.

 נוסף על ארגונים אלה התברר שאגודות רבות אחרות שנרשמו לפי החוק העותמאני לא נרשמו כעמותות ואף לא נמחקו, וממשיכות להתנהל ללא כל פיקוח ציבורי. עם האגודות שלא נרשמו כעמותות, ובייחוד אלה שהחוק הותיר אותם במפורש מחוץ לפיקוח המוטל על עמותות, נמנים תאגידים דוגמת ההסתדרות החדשה והסתדרות המורים, הזוכים בתרומות ונהנים מהקצבות ותמיכות ממשלתיות בהיקפים משמעותיים המגיעים למיליוני שקלים מדי שנה, וזאת ללא כל חובת דיווח ופיקוח.

 כדי לתקן מצב זה מוגשת הצעת חוק זו שנועדה לחייב אגודות אלה להירשם כעמותות, בתוך פרק זמן מוגבל, כך שהוראות חוק העמותות יחולו גם עליהן. אגודות שלא יירשמו כעמותות או כחברות לתועלת הציבור, בית המשפט המחוזי יהיה רשאי להורות על פירוקן בהתאם להוראות חוק העמותות.

הצעות חוק בנושא דומה הונחו על שולחן הכנסת התשע-עשרה על ידי חבר הכנסת משה מזרחי וקבוצת חברי הכנסת (פ/2427/19) ועל ידי חברי הכנסת זהבה גלאון ומיקי רוזנטל (פ/2428/19), ועל שולחן הכנסת העשרים על ידי חברת הכנסת זהבה גלאון וקבוצת חברי הכנסת (פ/142/20).

---------------------------------

הוגשה ליו"ר הכנסת והסגנים

והונחה על שולחן הכנסת ביום

כ"ה בסיוון התשע"ז – 19.6.17

1. ס"ח התש"ם, עמ' 210. [↑](#footnote-ref-2)
2. ס"ח התשנ"ט, עמ' 189. [↑](#footnote-ref-3)